Yhdysvalloissa jo kaksi republikaanisen puolueen senaattoria on arvostellut jyrkästi presidentti Donald Trumpia.

Tuorein hyökkäys on tullut Arizonan senaattorilta Jeff Flakelta, joka on ilmoittanut luopuvansa tehtävästään ensi vuoden välivaaleissa.

Samalla Flake hyökkäsi voimakkaasti Trumpia vastaan. Hänen mielestään presidentin "holtiton" ja "pöyristyttävä" käytös vaarantaa demokratiaa.

– Emme saa pitää normaalina sitä, että demokratian periaatteita säännöllisesti ja huolettomasti heikennetään, Flake sanoi senaatissa pitämässään puheessa.

– Henkilökohtaisia hyökkäyksiä ja uhkauksia periaatteita, vapauksia ja instituutioita vastaan. Piittaamattomuutta totuutta ja säädyllisyyttä kohtaan, holtittomia provokaatioita, usein henkilökohtaisista pikkusyistä. Syistä, jotka eivät mitenkään liity kansaan, jota meidät on valittu palvelemaan, Flake moitti Trumpin käytöstä.

Myös Tennesseen senaattori Bob Corker on arvostellut Trumpia.

Hänkään ei aio hakea jatkokautta.

Tarkennettu otsikkoa klo 12:10 - Kaksi republikaanisenaattoria on arvostellut Trumpia.

Lähteet: AP